Εκδίκηση ζητούν οι Παλαιστίνιοι για τις Ισραηλινές επιθέσεις. - 2001-08-01
Έντονες επικρίσεις εκφράζουν ΗΠΑ, Ρωσία, Βρετανία και Γαλλία.
Ζητώντας εκδίκηση Παλαιστίνιοι κατέκλυσαν την Ναμπλούς στη Δυτική Όχθη για τις κηδείες των 6 ακτιβιστών της Χαμάς και των δύο μικρών αγοριών που σκοτώθηκαν χθες από Ισραηλινή επίθεση. Μέχρι και 100 χιλιάδες άνθρωποι συμμετείχαν στην επικήδεια πομπή. Οργισμένοι Παλαιστίνιοι πυροβολούσαν στο αέρα και έκαναν εκκλήσεις για Τζιχάντ δηλαδή ιερό πόλεμο εναντίον του Ισραήλ. Το Ισραήλ υπεραμύνθηκε της ενέργειάς του λέγοντας ότι επρόκειτο για προληπτική επίθεση σε βάρος εξτρεμιστών της Χαμάς που σχεδίαζαν επιθέσεις σε βάρος Ισραηλινών. Το Ισραηλινό ραδιόφωνο μετέδωσε επίσης ότι ο πρωθυπουργός Αριέλ Σαρόν και το υπουργικό του συμβούλιο συμφώνησαν σήμερα να συνεχίσουν την πολιτική εκκαθάρισης Παλαιστίνιων εξτρεμιστών που πιστεύουν πως απειλούν την Ισραηλινή ασφάλεια. Εξάλλου, οι ΗΠΑ, η Ρωσία, η Βρετανία και η Γαλλία καταδίκασαν έντονα την Ισραηλινή επίθεση. Η Ουάσιγκτον την χαρακτήρισε υπερβολική και εξαιρετικά προκλητική. Επίσης η Ύπατη Αρμοστής των ΗΕ για τα ανθρώπινα δικαιώματα, Μαίρη Ρόμπινσον, καταδίκασε σήμερα την ισραηλινή ενέργεια χαρακτηρίζοντάς την παραβίαση του ανθρώπινου δικαιώματος για ζωή. Το Ρωσικό υπουργείο εξωτερικών καταδικάζει τη στόχευση και δολοφονία Παλαιστινίων, που το Ισραήλ θεωρεί επικίνδυνους. Επίσης εκπρόσωπος του Κινεζικού υπουργείου εξωτερικών κατήγγειλε πως το Ισραήλ καταπιέζει τον παλαιστινιακό λαό με αδιάκριτη χρήση βίας. Τέλος, ο Αιγύπτιος πρόεδρος Χόσνι Μουμπάρακ, προειδοποίησε ότι η ισραηλινή ενέργεια θα προκαλέσει επιθέσεις εκδίκησης από μέρους των παλαιστινίων.